Predkladacia  správa
 
Materiál sa predkladá na rokovanie vlády v zmysle bodu C.1. uznesenia č. 379 zo dňa 10. mája 2005. Predkladaný materiál má informatívny charakter, z toho dôvodu nebol predložený na medzirezortné pripomienkové konanie. 

Predseda vlády SR Mikuláš Dzurinda s manželkou vykonal v dňoch 21. – 22. júna 2005 na pozvanie predsedu dánskej vlády Andersa Fogha Rasmussena oficiálnu návštevu Dánskeho kráľovstva. Návšteva sa uskutočnila recipročne za oficiálnu návštevu dánskeho premiéra na Slovensku v januári 2002 a následne v marci 2003. 

	Návšteva potvrdila absenciu otvorených alebo sporných otázok vo vzájomných vzťahoch a vytvorila podmienky pre ich ďalšiu intenzifikáciu. Z rokovaní vyplynula zásadná zhoda názorov oboch krajín v prakticky všetkých medzinárodno-politických otázkach s výnimkou otázky začatia prístupových rokovaní EÚ s Chorvátskom. Obe strany zdôraznili snahu o zintenzívnenie vzájomnej spolupráce.

	 Dánska strana na rokovaniach vyjadrila záujem o reformné opatrenia vlády SR. Aj keď vzhľadom na odlišné východiskové podmienky SR a DK nie sú všetky reformy slovenskej strany realizovateľné v rovnakom rozsahu (napr. daňová reforma), predstavujú pre dánsku stranu zaujímavý zdroj inšpirácie.

	Návšteva zdôraznila pripravenosť a záujem oboch krajín o spoluprácu na pôde BR OSN pri výkone funkcie nestáleho člena oboma krajinami v roku 2006 (Dánsko 2005 – 06, SR 2006 – 07).